EL Επίσημη Εφημερίδα της Ευρωπαϊκής Ένωσης C 52/29

Αναίρεση που άσκησε στις 13 Δεκεμβρίου 2013 η The Cartoon Network, Inc. κατά της αποφάσεως που εξέδωσε το Γενικό Δικαστήριο (έβδομο τμήμα) στις 2 Οκτωβρίου 2013 στην υπόθεση T-285/12, The Cartoon Network, Inc. κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)

(Υπόθεση C-670/13 P)

2014/C 52/54

Γλώσσα διαδικασίας: η αγγλική

Διάδικοι

Αναιρεσείουσα: The Cartoon Network, Inc. (εκπρόσωπος: I. Starr, Solicitor)

Αντίδικοι κατ’ αναίρεση: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα), Boomerang TV, SA

Αιτήματα της αναιρεσείουσας

H αναιρεσείουσα ζητεί από το Δικαστήριο:

— να αναιρέσει την αναιρεσιβαλλόμενη απόφαση του Γενικού Δικαστηρίου και να ακυρώσει την προσβαλλόμενη απόφαση του ΓΕΕΑ· ή, επικουρικώς,

— να αναιρέσει την αναιρεσιβαλλόμενη απόφαση και να την αναπέμψει στο Γενικό Δικαστήριο και

— να καταδικάσει το αντίδικο κατ’ αναίρεση στο σύνολο των δικαστικών εξόδων της αναιρεσείουσας.

Λόγοι αναιρέσεως και κύρια επιχειρήματα

1) Παράβαση των άρθρων 36 και 53 του Οργανισμού του Δικαστηρίου της Ευρωπαϊκής Ένωσης (στο εξής: Οργανισμός) Τα άρθρα 35 και 53 του Οργανισμού ορίζουν ότι το Γενικό Δικαστήριο υποχρεούται να αιτιολογεί τις αποφάσεις του. Στην αναιρεσιβαλλόμενη απόφαση, το Γενικό Δικαστήριο υπέπεσε σε πλάνη περί το δίκαιο, στο μέτρο που δεν αιτιολόγησε την κρίση του ότι το σχετικό κοινό αποτελείτο αποκλειστικά από επαγγελματίες.

2) Παράβαση του άρθρου 8, παράγραφος 1, στοιχείο β', του κανονισμού 207/2009/ΕΚ (1) του Συμβουλίου: παραμόρφωση του περιεχομένου των πραγματικών περιστατικών: ενδιαφερόμενο κοινό 2.1. Το Γενικό Δικαστήριο υπέπεσε σε πλάνη περί το δίκαιο, καθόσον έκρινε ότι το ενδιαφερόμενο κοινό αποτελείτο αποκλειστικά από επαγγελματίες και ότι ήταν το ίδιο ενδιαφερόμενο κοινό για τις σχετικές υπηρεσίες που καλύπτονται από το προγενέστερο σήμα του παρεμβαίνοντος και από το κοινοτικό σήμα του οποίου την καταχώριση ζητεί η αναιρεσείουσα, καθώς η κρίση αυτή βασίζεται σε παραμόρφωση του περιεχομένου των πραγματικών περιστατικών από το Γενικό Δικαστήριο. Το Γενικό Δικαστήριο και το τμήμα προσφυγών θα έπρεπε να είχαν περιορίσει την ανάλυσή τους στα στοιχεία της αιτήσεως περί καταχωρίσεως κοινοτικού σήματος· ή, επικουρικώς, 2.2. εάν υποτεθεί ότι το Γενικό Δικαστήριο ορθώς έκρινε ότι το ενδιαφερόμενο κοινό τόσο για την αίτηση καταχωρίσεως κοινοτικού σήματος της αναιρεσείουσας όσο και για το προγενέστερο σήμα του παρεμβαίνοντος αποτελείτο αποκλειστικά από επαγγελματίες, το Γενικό Δικαστήριο θα έπρεπε να είχε λάβει υπόψη του ότι δεν υπήρχε κίνδυνος συγχύσεως μεταξύ του κοινοτικού σήματος του οποίου η καταχώριση ζητείται και του προγενέστερου κοινοτικού σήματος του παρεμβαίνοντος, λόγω του υψηλότερου βαθμού προσοχής των σχετικών επαγγελματιών.

3) Παράβαση του άρθρου 8, παράγραφος 1, στοιχείο β', του κανονισμού 207/2009/ΕΚ του Συμβουλίου: παραμόρφωση του περιεχομένου των πραγματικών περιστατικών: ομοιότητα των υπηρεσιών και παράβαση του άρθρου 75 του κανονισμού 207/2009/ΕΚ του Συμβουλίου Το Γενικό Δικαστήριο υπέπεσε σε πλάνη περί το δίκαιο, καθόσον έκρινε ότι οι υπηρεσίες οι οποίες καλύπτονται από το κοινοτικό σήμα του οποίου ζητείται η καταχώριση είναι όμοιες με τις υπηρεσίες που προστατεύονται από το προγενέστερο σήμα του παρεμβαίνοντος, λαμβανομένων υπόψη, μεταξύ άλλων, της φύσεώς τους, των σκοπών τους, των τελικών χρηστών και του ενδιαφερόμενου κοινού. Περαιτέρω, το Γενικό Δικαστήριο και το τμήμα προσφυγών υπέπεσαν σε πλάνη περί το δίκαιο, καθόσον βασίστηκαν σε πραγματικά περιστατικά με δική τους πρωτοβουλία.

(1) Κανονισμός 207/2009/ΕΚ του Συμβουλίου, της 26ης Φεβρουαρίου 2009, για το κοινοτικό σήμα (ΕΕ L 78 της 24.3.2009, σ. 1).